钦定古今图书集成/理学汇编/文学典/第096卷 > 吴讷
## 钦定古今图书集成/理学汇编/文学典/第096卷 > 吴讷

按《苏州府志》：“讷字敏德，常熟人。七岁能诵《五经》。父遵
道，为沅陵主簿，被系至京。讷乞自代，事未白而父殁，
治丧如礼，不用浮屠。讷力学尚义，兼善医术。永乐间，
以医士举，至京恳辞，馆于襄城伯李隆家。时黄河清，
李属讷为颂。其首语引‘天地位，万物育’为言。仁庙监
国，见之悦，问隆曰：‘汝武臣，未解此孰所为耶’？隆曰：‘此
臣客吴讷撰也’。”仁庙书讷名于屏。既即位，拜监察御
史，出巡江浙，立宋高宗所书《九经》《论》《孟》断碑，削秦桧
所刊《邪语表》陆贽里，修岳飞墓。明年巡贵州，有威惠。
既行，彝罗鬼计毛率其族追送至境外，皆泣而去。宣
德五年升右副都御史，掌院事。莅宪务大体，百僚推
重焉。正统己未，乞骸骨，特赐宴钞遣之。讷少以学自
命，濂、洛、关、闽之书，探讨辨析，各有指归。于性理则有
《群书补注》，小学有《集解》。晚岁道望尤尊，接引学者，动
以古谊为勉。杨士奇谓讷心行皆古，其人如金玉。所
著有《北溪字义》《晦庵文钞》《文章辨体》、文集。卒，年八十
二。赐葬祭，谥文恪。学者称思庵先生。孙淳，正统戊辰
进士，擢御史，以清谨闻。